ועדת הכספים, כנסת 20, פרוטוקול מספר 595, 2016-12-28 10:40

משה גפני: צו לעידוד מחקר, פיתוח וחדשנות טכנולוגית בתעשייה (הסכמים כוללים), התשע"ז-2016.

משה גפני: אני מבין שהיו בעיות עם הנושא של העובדים בעניין הזה.

משה גפני: מי מסביר את זה?

<שושי כספי: אני מנהלת משאבי אנוש של הרשות לחדשנות.

משה גפני: כשאנחנו עשינו את זה, הייתה אז בעיה עם העובדים.

<שושי כספי: אני אסביר.

משה גפני: בבקשה.

משה גפני: אני מקווה שהצו הזה בסוף גם ייטיב עם העובדים כי אחרת אני לא אאשר אותו.

<שושי כספי: מינואר עסקנו בהקמת מודל העסקה החדש של העובדים מול הממונה על השכר.

<שושי כספי: בנובמבר קיבלו שישים עובדים הצעות לעבור לרשות וקיבלו את ההצעה וחתומים על הסכם העסקה חדש.

משה גפני: נציג העובדים כאן?

<אליס יחזקאל: אנחנו הנציגים.

<אליס יחזקאל: יש לנו הרבה מה להגיד.

משה גפני: אפשר להגיד הרבה אבל בזמן קצר.

מיקי לוי: אתם יכולים גם להגיד לנו מה היה הסיכום קודם?

<שושי כספי: יושב ראש ועד עובדי הרשות מסכים לבקשה והוא אפילו לא הגיע.

<שושי כספי: דורון קרני, נציג ההסתדרות, התנצל, הוא נתקע עם הרכב שלו באזור מודיעין.

<שושי כספי: הוא גם אמר למסור לכם שהוא מסכים לבקשה.

<שושי כספי: אנחנו העברנו את עובדי מט"י, כמו שקבענו עם רשת ביטחון של שנתיים.

<שושי כספי: הם עברו לפחות עם אותם תנאים.

<שושי כספי: לא פגענו באף אחד.

<אליס יחזקאל: עובדי מט"י מו"פ.

<אליס יחזקאל: לא עובדי המדינה.

<שושי כספי: תני לי להשלים ותגידי מה שיש לך לומר.

<שושי כספי: עובדי מט"י מו"פ עברו כמעט כולם לרשות, למעט ארבעה עובדים שהיו בגיל פרישה והעדיפו לקחת את הפיצויים המוגדלים שנתנו להם כהסכמי פרישה מיטיבים.

<שושי כספי: עובדי המדען הראשי שהם עובדים בכתב מינוי, הם עובדים קבועים גם בהסכם קיבוצי וחלקם אפילו בפנסיה צוברת, לקח מעט יותר זמן אבל לפני שבועיים הגענו להסכמות עם הממונה על השכר לגבי האופן בו הם יקבלו הצעות מעבר לרשות.

<שושי כספי: הם קיבלו הצעה.

<שושי כספי: על פי החוק יש להם 21 ימים לענות בחיוב להצעה או יש להם אופציה להישאר במשרד הכלכלה ולהיות משובצים מחדש בתפקידים דומים במשרד הכלכלה בלי אף פגיעה בתנאים שלהם.

<שושי כספי: זאת אומרת, אנחנו לכל אורך הדרך עובדים בשיתוף פעולה מלא עם נציגי העובדים של הרשות, עם ההסתדרות, ויד ביד לכל אורך הדרך.

<אליס יחזקאל: זה מקדם רק את האינטרס שלכם ולא של העובדים.

משה גפני: בואו נעשה סדר.

משה גפני: בוועדה קודם מציגים את העניין ומי שיש לו נגישות לעניין, מקבל זכות דיבור.

<אליס יחזקאל: אבל שיגידו את האמת.

משה גפני: לא.

משה גפני: אין חובה להגיד כאן את האמת.

משה גפני: אני לא יודע מה היא אומרת.

משה גפני: יכול להיות שהיא אומרת את האמת, אבל אין חובה.

<שושי כספי: בהוראות המעבר, בסעיף 56 לחוק, אנחנו התחייבנו תוך שנה להגיע להסכם קיבוצי עם אפשרות להארכה לתקופה נוספת.

<שושי כספי: עד עכשיו, רק עכשיו יש עוברים לרשות רק מנובמבר.

<שושי כספי: לפני כן לא היו עובדים לרשות ולא הייתה נציגות עובדים של הרשות ולכן גם לא היה עם מי לנהל משא ומתן.

<שושי כספי: מעבר לכך, היה לנו תהליך של בחירת מנכ"ל שנבחר רק לפני יומיים, אהרן אהרן.

<שושי כספי: אנחנו רוצים לתת לו להיכנס לתפקידו.

משה גפני: מה אתם מבקשים עכשיו?

<שושי כספי: אנחנו רוצים הארכה נוספת של שנה וחצי להגעה להסכם.

משה גפני: ואם ניתן לכם שנה, זה מספיק?

משה גפני: לא צריך שנה וחצי.

<שושי כספי: אנחנו מעדיפים שנה וחצי.

משה גפני: גם אני מעדיף אבל אני מעדיף חצי שנה.

משה גפני: צריך לגמור את העניין הזה.

משה גפני: את אומרת מנכ"ל חדש, אבל שנה וחצי זה פרק זמן כאילו אין לו סוף.

משה גפני: שנה היא שנה.

משה גפני: לא שאני אומר שזה מה שנחליט.

<שושי כספי: כיוון שהוא נכנס לתפקידו רק עכשיו.

משה גפני: בשנה אני יכול להפיל ממשלה ולהקים ממשלה חדשה.

<קריאה: כבר עברה שנה ואתם לא באתם לבקש הארכה.

משה גפני: אני לא רוצה שנה וחצי.

משה גפני: עם כל הכבוד, אני מאוד תומך בהסתדרות אבל אני לא ההסתדרות.

משה גפני: אני ועדה של הכנסת.

משה גפני: שנה וחצי זה פרק זמן בלתי מוגבל.

<אליס יחזקאל: אני נציגת חלק מעובדי לשכת המדען שטרם מצאו להם – את יכולה לחייך בלעג - - -

מיקי לוי: לא.

מיקי לוי: דברי אתו.

מיקי לוי: לא אתה.

משה גפני: דברי אתי.

<אליס יחזקאל: סליחה.

<אליס יחזקאל: אני אתך.

<אליס יחזקאל: אני כאן וגם חברתי לעבודה כאן כדי לייצג חלק מהעובדים שלא מצאו את מקומם בלשכת המדען.

<אליס יחזקאל: היינו כאן כבר לפני שנה וחצי ודיברנו והובטח לנו כאן לדאוג לזכויות העובדים.

<אליס יחזקאל: בין היתר נאמר כאן והובטח כאן שיימצאו לנו משרות במשרד במידה ולא נעבור לתאגיד או לחילופין לעבור למשרדים אחרים.

<אליס יחזקאל: עד לפני שבועיים - ומאז היינו כאן עברה כבר שנה וחצי, מיום תחולת החוק, אז ביקשת לפי הפרוטוקול שבמידה ולא יימצא פתרון, הם יאריכו את החתימה על ההסכם.

<אליס יחזקאל: חמישה חודשים עברו מאז.

<אליס יחזקאל: זאת שנה וחמישה חודשים והם לא הגיעו אליך ולא הגישו כל בקשה עד לפני שבועיים, חודש, בימים האחרונים.

<אליס יחזקאל: לא נמצאו לנו מקומות.

<אליס יחזקאל: הוגשו לנו הצעות.

מיקי לוי: בכמה עובדים מדובר, כאלה שלא נמצא להם סידור?

<אליס יחזקאל: עובדי מט"י מו"פ מצאו את מקומם.

<אליס יחזקאל: עובדים חיצוניים שהיו במשרד בלשכת המדען – רואי חשבון ועובדים חיצוניים אחרים – מצאו את מקומם.

<אליס יחזקאל: מצאו להם את מקומם.

<אליס יחזקאל: ההנהלה.

<אליס יחזקאל: עובדי המדינה, שמונה במספר, לא נמצאו עבורם משרות.

<אליס יחזקאל: עד לפני שבועיים עת כתבנו את המכתב שהובא לשולחנך, עד אז לא קיבלנו שום הצעת עבודה, לא מהתאגיד ולא מהמשרד.

משה גפני: בכמה עובדים מדובר?

<אליס יחזקאל: בשמונה עובדים.

<אליס יחזקאל: אנחנו ערב עזיבת המדען למעונו החדש ומחר אין לנו מה לעשות במשרד.

<אליס יחזקאל: אנחנו פשוט לא עובדות.

משה גפני: בואי נתמקד בעובדים האלה.

משה גפני: העובדים האלה, שמונת העובדים, איפה הם עבדו?

<אליס יחזקאל: בלשכת המדען, עשרות שנים.

משה גפני: איפה הם נמצאים עכשיו?

<אליס יחזקאל: במשרד.

<אליס יחזקאל: במקומם.

<אליס יחזקאל: ליד השולחן שלהם ללא עבודה.

משה גפני: הם נמצאים בלשכת המדען ובינתיים לא נמצא להם מקום עבודה.

<סיגל אילוז: לא נמצא לנו מקום עבודה.

<סיגל אילוז: אין לנו חלופות.

<סיגל אילוז: אין לנו הסכם חתום.

<סיגל אילוז: בלי ההסכם החתום, אנחנו לא יכולים לקבל החלטות לאן פנינו מועדות.

<אליס יחזקאל: אנחנו מדברים בהסכם ההסתדרות שלא נחתם עם התנאים.

משה גפני: כולם הבינו אותם.

<אליס יחזקאל: חשוב לנו להעביר לכם את המסר.

משה גפני: כולם הבינו אותך.

משה גפני: אם לא יהיה דיון מסודר בוועדה, לא יהיה לכם לאן לפנות.

<רועי פישר: אני סמנכ"ל למינהל ומשאבי אנוש במשרד הכלכלה והתעשייה.

<רועי פישר: אני מבקש לדווח לוועדה שאנחנו נתנו לעובדים לפחות עשר הצעות שונות לתפקידים במשרד, כמעט בכל היחידות, בהם הוצע להם להיקלט.

<רועי פישר: מקצת העובדים מצאו את מקומם ומקצת העובדים שלא התעניינו למצוא מקום, עדיין לא מצאו את מקומם.

משה גפני: מה זה לא התעניינו?

משה גפני: אני לא אוהב את המילה הזאת.

משה גפני: הם התעניינו.

משה גפני: הראיה שהם פנו אלי.

משה גפני: הם כתבו.

משה גפני: הם באים לוועדה.

<רועי פישר: השאלה אם בתום לב או שלא בתום לב.

משה גפני: בתום לב.

משה גפני: גם מה שאתה אומר זה בתום לב.

משה גפני: מה זה בתום לב?

משה גפני: אתה יכול להטיל דופי במה שהן אומרות?

<רועי פישר: בתוקף סמכותי כסמנכ"ל, אני יכול לבוא לגברות המכובדות שהן עובדות מצוינות ולהגיד להן שהן עובדות במקום איקס.

<רועי פישר: רצינו להיות אקסטרה - - -

משה גפני: זה מה שאני מבקש.

<רועי פישר: הצענו להם עשר אפשרויות.

<אליס יחזקאל: לא בדיוק.

משה גפני: את לא מדברת.

משה גפני: אקסטרה.

משה גפני: אני אגיד לך למה אקסטרה.

משה גפני: בגלל שאם מקום העבודה שלך היה תלוי על בלימה ואתה לא יודע לאן אתה הולך ולאן אתה לא הולך, אתה לא יודע מי יגן עליך ומילא יגן עליך, אנחנו רוצים שיהיה לך אקסטרה.

משה גפני: מה דעתך?

<רועי פישר: אני עומד מאחורי זה.

משה גפני: תודה.

<ארז כהן: יושב ראש נציגות עובדים ארצית.

<ארז כהן: אני ממשרד הכלכלה, יושב ראש נציגות עובדים ארצית.

<ארז כהן: אני רוצה לחלק את הדברים שלי לשני נושאים.

<ארז כהן: דיברנו על הארכה של ההסכם גם לעובדים שכבר עברו, חלקם, ללשכת המדען במשרד הכלכלה וחלקם עובדי מט"י מו"פ.

<ארז כהן: אנחנו מדברים על משא ומתן להסדר קיבוצי.

<ארז כהן: עכשיו רוצים להאריך את זה בשנה וחצי ואמרה הגברת שושי כספי שנבחר מנכ"ל חדש.

<ארז כהן: כולם כאן למודי ניסיון.

<ארז כהן: חבר הכנסת מיקי לוי היה באוצר.

<ארז כהן: אדוני היושב ראש, דובר על כך שנכנס מנכ"ל חדש.

<ארז כהן: אנחנו יודעים שבהסדר קיבוצי למנכ"ל כמעט ואין SAY והלוואי וכן היה לו.

<ארז כהן: הסדר קיבוצי נעשה בין הממונה על השכר לבין ההסתדרות.

<ארז כהן: זה משהו שהיה אפשר לנהל אותו כבר לפני שנה, עת יצאנו עם החוק.

<ארז כהן: מה קרה כאן, הקטע שבאמת העובדים ניזוקים, כשזה לא נעשה כך.

<ארז כהן: עובדים שלא רצים שיבואו מירושלים, נשים את הרשות באופן זמני.

<ארז כהן: תזכור שחברי כנסת לא יהיו כאן והרשות הזאת לא תחזור לירושלים אבל באופן זמני נשים אותה בקריית שדה התעופה.

<ארז כהן: אותן עובדות שנמצאות בירושלים ואולי רוצות להתנסות ואם הרשות הייתה קמה בירושלים, כולם היו באים.

<ארז כהן: אני אמרתי שנעשה דבר יפה.

<ארז כהן: יהיה הסדר קיבוצי, שזה הדבר הכי חשוב להן, ואז ידעו אם רוצים לעבור או לא רוצים לעבור.

<ארז כהן: או לחילופין, אם זה יהיה בירושלים.

<ארז כהן: יש להן שנתיים ניסיון, בוא תציע לידידי מהאוצר ששנתיים הניסיון יחולו אחרי שיהיה הסדר קיבוצי ואחרי שהרשות תחזור לירושלים.

<אליס יחזקאל: ואחרי שההסכם של ההסתדרות גם ייחתם.

מיקי לוי: אדוני סמנכ"ל כוח אדם, כמה זמן אתה צריך כדי לדאוג לשמונה עובדים שאתה עצמך אומר שהם עובדים מצוינים וכולי?

מיקי לוי: כמה זמן?

מיקי לוי: עברה מעל שנה ו לא מצאת להם מקום עבודה.

מיקי לוי: אני מדבר על אנשים.

מיקי לוי: אני לא מדבר על מטרות.

מיקי לוי: כמה זמן צריך להתייחס לאנשים האלה?

<רועי פישר: אנחנו מתייחסים לאנשים האלה כל הזמן בכל השנה הזאת.

<רועי פישר: הצענו הצעות.

<רועי פישר: אנחנו גם יושבים היום שוב.

משה גפני: שאל חבר הכנסת מיקי לוי שאלה מאוד פשוטה.

משה גפני: זה שאתם אנשים טובים ודואגים לכולם כל הזמן, לאף אחד מאתנו אין ספק.

משה גפני: אנחנו לא מערערים בתום הלב שלכם.

משה גפני: שואל חבר הכנסת מיקי לוי שאלה פשוטה.

משה גפני: יש שמונה עובדים, אנחנו שותפים לכל ההסכם הזה.

משה גפני: שואל חבר הכנסת מיקי לוי, כולנו מצטרפים לשאלה הזאת, כמה זמן אתה צריך כדי לחזור לוועדה ולהגיד ששמונת העובדים סודרו?

<רועי פישר: עד סוף השבוע ובתנאי שהעובדות, חלק מהשמונה, כבר מצאו סידור ואכן ייאותו להיעתר לאי אילו מההצעות.

משה גפני: כמה זמן אתה צריך?

<ארז כהן: הוא אמר עד סוף השבוע.

משה גפני: לא.

משה גפני: הוא לא אמר עד סוף השבוע.

משה גפני: אני מבין עברית.

משה גפני: כמה זמן אתה צריך כדי לסיים עם כל שמונת העובדים כך שיש להם מקום עבודה והם לא באים אלינו בתלונות?

משה גפני: כמה זמן?

<רועי פישר: כבוד היושב ראש, אני לא אחראי על התלונות.

משה גפני: אתה יודע למה אני מתכוון.

<רועי פישר: אנחנו ערוכים, מאחר והתכוננו מבעוד מועד, עם מבחר של הצעות, עם מקומות ישיבה, עם שכר עידוד, עם כל ההתאמות שנדרשות במטרה לעשות את זה לפני סוף השנה.

<רועי פישר: הווה אומר, עד סוף השבוע.

<רועי פישר: אנחנו ערוכים ומוכנים.

<רועי פישר: אני לא מקבל טענה שבה עשר הצעות אינן מקובלות ואינן מתאימות.

מיקי לוי: גפני, נאשר את זה לשנה אחרי שיסדרו את זה כי אחרת מה השוט שלנו?

משה גפני: אני מציע לאשר את זה לשנה.

משה גפני: אני חושב ששנה וחצי זה הרבה זמן.

משה גפני: לעשות על זה רביזיה עד שהוא יחזור עם התשובות.

מיקי לוי: מקובל עלי.

מיקי לוי: אני מבקש שההצעות יהיו מוגדרות ולא הצעות שהן באוויר, שהן לא יכולות להיענות.

מיקי לוי: מדובר במשפחות, מדובר בבני אדם.

מיקי לוי: גמרנו את כל הסיפור ואת כל המעבר אישרנו לכם ועל שמונה עובדים?

מיקי לוי: בחייכם.

מיקי לוי: תתעוררו.

<עומרי קנר: אגף הממונה על השכר במשרד האוצר.

<עומרי קנר: יש כאן ערבוב של שני דברים שהם לא קשורים.

<עומרי קנר: דבר אחד הוא הבקשה שהגישו לכם שזה להאריך את הזמן בו יגיעו להסכמים קיבוציים בתוך הרשות.

<עומרי קנר: זאת אומרת, ברגע שעובדים יעברו לרשות, אז הם ינהלו משא ומתן.

<עומרי קנר: העובדים שדיברו כאן, הם עובדים שנמצאים כרגע במשרד הכלכלה והם בכלל לא עובדים של הרשות כרגע.

<עומרי קנר: הציעו להם לעבור לרשות והם כנראה סירבו לעבור לרשות.

<עומרי קנר: הבקשה להאריך את הזמן לא קשורה לבקשה שלהם.

מיקי לוי: ברגע שתדאגו להם, אני אדאג להצביע שהרביזיה תעבור.

<עומרי קנר: לא צריך לקשור את הדבר הזה בדבר הזה.

<עומרי קנר: ביוני 2015 אנחנו שלחנו מכתב ליושב ראש הוועדה ובו פירוט כל התנאים שאנחנו מציעים לעובדים.

<עומרי קנר: המכתב הזה היה מקובל על כולם.

מיקי לוי: לכמה זמן היה האישור הראשון שנתנו?

מיקי לוי: עכשיו באתם לבקש עוד שנה וחצי.

<עומרי קנר: זה לא קשור לבקשה שלהם.

מיקי לוי: ברור לי.

מיקי לוי: לכמה זמן היה האישור הראשון?

<עומרי קנר: הוא היה לשנה מרגע שהחוק נכנס להסכם.

<שושי כספי: עכשיו אנחנו מסיימים את השנה.

מיקי לוי: בדיוק עכשיו.

מיקי לוי: אומר היושב ראש עוד שנה.

מיקי לוי: חברים, על מה אתם מתווכחים?

מיקי לוי: יכולנו לשלוח אתכם הביתה ולהגיד לכם לחזור בעוד חצי שנה.

מיקי לוי: אומר לכם היושב ראש עוד שנה.

מיקי לוי: שנתיים נתנו, פרק זמן אדיר.

מיקי לוי: דעו לכם, תעבירו מסר, אני כירושלמי לא אשקוט עד שזה לא יחזור בחזרה לירושלים.

מיקי לוי: כל זמן שאני אהיה כאן ולא ידיחו אותי, אני לא אשקוט.

מיקי לוי: אני כירושלמי רוצה את כולם בירושלים.

<שושי כספי: כל השנה הזאת לא היה עם מי לנהל משא ומתן.

<ארז כהן: לא הייתה רשות.

מיקי לוי: המנכ"ל, עם כישורים מכאן עד הודעה חדשה, אם הוא לא מסוגל לעשות את זה בשנה, שלא יבוא אלי.

מיקי לוי: אני לא פוגע בו.

מיקי לוי: אני מאוד מעריך אותו.

מיקי לוי: אומרים לכם שנה.

משה גפני: אנחנו ועדה – להוציא מקרים בהם יש מחלוקות פוליטיות.

משה גפני: במקרה הזה התקיים כאן דיון מקצועי.

משה גפני: אנחנו ליווינו את כל העניין באמת.

משה גפני: אמרנו שהדבר הראשון שחשוב לנו כוועדת כספים בקדנציה הנוכחית אלה הם העובדים.

משה גפני: אמרנו את זה.

משה גפני: כולם שמעו את זה וכולם יודעים את זה.

משה גפני: עכשיו באים ומבקשים הארכה לשנה וחצי, אבל זה נראה לי הרבה מאוד זמן.

משה גפני: שנה זה מספיק זמן.

משה גפני: אתם יכולים לבוא לכאן, אנחנו לא הולכים לשום מקום אלא אם כן הכנסת מתפזרת, מה שלא נראה כרגע אבל אי אפשר לדעת, אנחנו במזרח התיכון והכול יכול לקרות.

משה גפני: מה שקרה בינתיים זה שאתם באים עכשיו ומבקשים הארכה וזה כשלנו נודע שיש שמונה עובדים שהם לא מסודרים.

משה גפני: לא קשור להסכם הקיבוצי אלא קשור לסידור העבודה כאשר עם כל האחרים הוא סודר ואתם לא סודר.

משה גפני: אנחנו לא מכורים לעובדים.

משה גפני: זה לא שאנחנו ניתן לעובדים עכשיו, שאם לא נותנים להם להיות לפחות נשיא ארצות הברית, הם לא יסכימו.

משה גפני: אנחנו לא נוטים לאשר את הדבר.

משה גפני: לא.

משה גפני: אנחנו נהיה ועדת משנה, חבר הנסת מיקי לוי ואני.

משה גפני: תבואו ותגידו שהעובדים סודרו, זה הפתרון והפתרון הוא סביר והן לא מסכימות או לא מסכימים, בסדר, אז נקבל החלטה ונבטל את הרביזיה.

משה גפני: אנחנו לא באים ואומרים שאנחנו נגד משרד הכלכלה או נגד הרשות לחדשנות.

משה גפני: אנחנו רוצים שהעובדים יגיעו לסידור אמיתי.

משה גפני: סידור אמיתי, כפי שנעשה עם האחרים, צריך להיעשות גם אתם.

משה גפני: תבואו אלינו אחרי עשרה ימים ותגידו שהמצב הוא כזה וכזה, סידרתם להם את מקום העבודה, מיקי לוי ואני נשב ונראה מה הפתרון, או שנקרא להם או שנקבל החלטה, נגיד שהן הולכים רחוק מדי.

משה גפני: יש גם גברים בין העובדים?

<אליס יחזקאל: לא.

<אליס יחזקאל: רק נשים.

משה גפני: אני מבקש למצוא פתרון בעשרת הימים הקרובים.

משה גפני: אנחנו נאשר את זה, נגיש רביזיה ובעוד עשרה ימים נבטל את הרביזיה מכיוון שאנחנו מאמינים ומקווים שיימצא להן פתרון.

<עומרי קנר: כמו שאמרתי קודם, אני חושב שאי אפשר לקשור בין שני הדברים והם לא קשורים.

<עומרי קנר: כמו שאמר סמנכ"ל משאבי אנוש של משרד הכלכלה, הוא הציע להן עשר הצעות שונות, לכל אחת, לתפקיד במשרד הכלכלה.

<עומרי קנר: אני אשמח אם הוא יבוא ויגיש לכם דוח.

משה גפני: נתתי פתרון לעניין.

משה גפני: אנחנו נבחן את זה.

<שושי כספי: אני רק רוצה להגיד שלרשות אין שליטה על התהליך של מציאת מקום חלופי במשרד הכלכלה.

מיקי לוי: נכון, אבל משרד הכלכלה רוצה ביקרכם ורוצה להעביר את זה ולכן הוא ידאג להן.

משה גפני: את זה היה צריך להגיד מתי שהיינו בתהליך.

<ארז כהן: אדוני היושב ראש, נגיד שהחלטנו לנתק את זה.

<ארז כהן: עד סוף השנה לא מספיק לעשות הסדר קיבוצי?

<ארז כהן: הרי אתה ואני יודעים שלא צריך הרבה זמן.

משה גפני: צו לעידוד מחקר, פיתוח וחדשנות טכנולוגית בתעשייה (הסכמים כוללים), התשע"ז-2016.

<שלומית ארליך: רק נגיד שיש כאן תיקון.

<שלומית ארליך: התאריך משתנה כך שבמקום התשמ"ד-1984 יהיה התשע"ה-2015, רק בכותרת העליונה.

משה גפני: מי בעד אישור הצו?

משה גפני: מי נגד?

משה גפני: מי נמנע?

משה גפני: בעד – פה אחד צו לעידוד מחקר, פיתוח וחדשנות טכנולוגית בתעשייה (הסכמים כוללים), התשע"ז-2016, נתקבל.

משה גפני: הצו אושר.

מיקי לוי: רביזיה.

משה גפני: חבר הכנסת מיקי לוי ואני מגישים רביזיה.

משה גפני: אני מבקש בתוך עשרה ימים – בתוך, לא עד עשרה ימים – לקבל תשובה.

סתיו שפיר: נושא שהגיע אלי בימים האחרונים.

סתיו שפיר: תקנה של שנות שירות.

סתיו שפיר: שנות השירות, הייתה התחייבות באוגוסט 2015 שהם יקבלו תוספת תקציב והמטרה הייתה להשוות אותם למה שמקבלות בנות שירות לאומי.

סתיו שפיר: מי שעושה שנה נוספת, על הצבא וכמובן עושים עבודה חשובה ביותר.

סתיו שפיר: המתנדבים המצוינים ביותר שמשקיעים עוד שנה שלמה מחייהם בהתנדבות ובעשייה חברתית נוסף על השירות הצבאי שלהם.

סתיו שפיר: הם עושים עבודת קודש.

סתיו שפיר: הם היו אמורים להיות מתוקצבים ב-56 מיליון שקלים לאותה שנה, כאשר עשרה מיליון שקלים מגיעים ממשרד הביטחון.

סתיו שפיר: נודע להם עכשיו שהם לא מקבלים את התקציב התוספתי הזה שהועבר אליהם בהעברה ולא היה בתקציב ועכשיו הם נתקעים בסוף שנה כשאין להם תקציב.

משה גפני: תעבירי אלי את הפרטים.

משה גפני: אני אדבר עם האוצר.

סתיו שפיר: הם כבר הוציאו את הכסף.

משה גפני: אני אדבר עם האוצר.

משה גפני: אם יתברר שבאמת נעשתה כאן איזו פעולה שהפעולה הזאת מונעת מהם את התקציב, אני אביא את זה לכאן לדיון.

משה גפני: אני אקרא להם.

משה גפני: אני אדבר אתם.

משה גפני: את תעבירי אלי את הפרטים ואני אטפל בזה.

משה גפני: טיפלתי בזה בעבר, עוד בזמן בייגה שוחט.

סתיו שפיר: זה צריך להיכנס לבסיס.

סתיו שפיר: תודה.

משה גפני: תודה רבה.

משה גפני: יש לנו רביזיה של סתיו שפיר.

משה גפני: מי בעד הרביזיה?

משה גפני: מי נגד?

משה גפני: בעד – מיעוט

משה גפני: הרביזיה לא נתקבלה.

משה גפני: הרביזיה לא התקבלה.

משה גפני: אני עושה הפסקה בסדר היום.

משה גפני: יש עכשיו חקיקה ואני לא יכול לקבל הארכה.

משה גפני: הישיבה תחודש בתום ההצבעות במליאת הכנסת.

משה גפני: אני אבקש אישור מהיושב ראש.